แจ้งจับอาจารย์สาว ตุ๋นไปนอก เสียหาย20ล้าน
หน.วิชาภาษาอังกฤษม.กรุงเทพ อ้างจะพานร.ไปติวภาคฤดูร้อน ล่าสุดต้นสังกัดสั่งให้ออกแล้ว,กลุ่มเหยื่อถูกตุ๋นโร่แจ้งกองปราบฯจับอาจารย์สาวหัวหน้าภาควิชาภาษาอังกฤษ มหาวิทยาลัยชื่อดัง ผู้เสียหายเผยถูกหลอกลงทุนทำธุรกิจพานักเรียนมัธยม นักศึกษาไปเรียนพิเศษภาคฤดูร้อนหรือซัมเมอร์แคมป์ ที่ประเทศอังกฤษ รวมสูญกว่า 20 ล้านบาท แถมตุ๋นผู้ปกครองนักเรียน 30 คน โรงเรียนมัธยมชื่อดังย่านบึงกุ่ม โอนเงินให้อีกคนละ 9 หมื่นบาท แต่ไม่ได้เดินทางไปเรียน เตรียมรวมตัวแจ้งความ ขณะที่ต้นสังกัดไล่ออก หลังก่อเหตุฉาว ยันไม่มีส่วนเกี่ยวข้อง แฉอาจารย์สาวบ้านมีฐานะดีเพิ่งรับมรดกเกือบ 20 ล้านบาท น่าจะติดหนี้พนัน รวมทั้งอาจเปิดโต๊ะรับพนันทำให้มีหนี้สินจำนวนมาก,แจ้งจับอาจารย์สาวตุ๋นจัดโครงการพานักเรียนไปเรียน ซัมเมอร์แคมป์ที่ประเทศอังกฤษ เปิดเผยขึ้นที่กองบังคับการปราบปราม เมื่อเวลา 17.00 น. วันที่ 12 พ.ย. นายสมบัติ สีหวงษ์ อายุ 44 ปี พร้อมกลุ่มผู้เสียหายกว่า 10 ราย เดินทางเข้าพบ พ.ต.ท.มงคล พรมโสภา รอง ผกก. (สอบสวน) กก.1. บก.ป. เพื่อแจ้งความดำเนินคดีกับ น.ส.อัสมา ดำรงค์ผล อายุ 33 ปี หัวหน้าภาควิชาภาษาอังกฤษ ม.กรุงเทพ หลังถูกหลอกลวงให้นำเงินมาลงทุนทำธุรกิจเกี่ยวกับการพานักเรียนมัธยม นักศึกษาไปเรียนพิเศษภาคฤดูร้อน หรือซัมเมอร์แคมป์ ที่ประเทศอังกฤษ เสียหายกว่า 20 ล้านบาท,นายสมบัติกล่าวว่า รู้จักกับ น.ส.อัสมา จากการนำที่ดินมาจำนองไว้กับตน ระหว่างมีการจำนอง น.ส.อัสมา จ่ายดอกเบี้ยให้ครบตามกำหนด และไถ่ถอนไปเป็นที่เรียบร้อย ต่อมาชักชวนร่วมลงทุนเปิดบริษัท แฮมเมอร์สมิท เอ็ดดูเคชั่น เซ็นเตอร์ จำกัด จัดโครงการพานักเรียนมัธยม นักศึกษา ไปเรียนพิเศษภาคฤดูร้อน หรือซัมเมอร์แคมป์ ที่ลอนดอน ประเทศอังกฤษ ด้วยความเชื่อใจและความสนิทสนมจากการเคยทำธุรกิจร่วมกัน ร่วมลงทุนไปเป็นเงินกว่า 1 ล้านบาท เมื่อครบกำหนดที่จะได้รับเงินปันผลกลับไม่ได้ตามที่ตกลงไว้ ทวงถามก็ไม่ได้รับคำตอบ ต่อมาทราบว่ามีผู้ที่ถูก น.ส.อัสมาหลอกลวงในลักษณะดังกล่าวหลายสิบราย ผู้เสียหายส่วนใหญ่เป็นทั้งกลุ่มลูกศิษย์ เพื่อนสมัยเรียนมัธยม เพื่อนมหาวิทยาลัย เพื่อนร่วมงาน หลายคนหลงเชื่อนำเงินมาลงทุน ตั้งแต่ 6 แสนถึง 2 ล้านบาท,นายสมบัติเผยอีกว่า นอกจากนั้นยังพบว่า น.ส.อัสมา หลอกให้ผู้ปกครองของนักเรียน 30 คน ของโรงเรียนบดินทรเดชา (สิงห์ สิงหเสนี) 2 ย่านบึงกุ่ม โอนเงินค่าใช้จ่ายคนละ 9 หมื่นบาท เป็นค่าเดินทางไปเรียนพิเศษ 13-27 ต.ค.ที่ผ่านมา แต่กลับไม่มีการเดินทางจริง สุดท้ายไม่สามารถติดต่ออาจารย์สาวรายนี้ได้ หลังเกิดเหตุผู้เสียหายบางรายได้เข้าแจ้งความกับสถานีตำรวจนครบาลพื้นที่ต่างๆ ตามที่อยู่ของผู้เสียหายแต่ละคนที่โอนเงินให้อย่างไรก็ตาม หลังเกิดเรื่องมหาวิทยาลัยกรุงเทพ มีคำสั่งให้ น.ส.อัสมา พ้นสภาพของการเป็นบุคลากรของมหาวิทยาลัยกรุงเทพแล้ว รวมทั้งระบุว่ามหาวิทยาลัยไม่มีส่วนในการรับผิดชอบของการกระทำดังกล่าว อย่างไรก็ดีทราบว่าวันพรุ่งนี้ (13 พ.ย.) กลุ่มผู้ปกครองโรงเรียนบดินทรเดชา (สิงห์ สิงหเสนี) 2 จะรวมตัวกันเดินทางเข้าแจ้งความต่อไป เบื้องต้นทางพนักงานสอบสวนได้รับเรื่องไว้ ก่อนจะสอบปากคำกลุ่มผู้เสียหายไว้ เพื่อเสนอผู้บังคับบัญชาพิจารณาตามขั้นตอนต่อไป,ผู้สื่อข่าวมีรายงานว่า สำหรับ น.ส.อัสมา จบการศึกษาปริญญาโท จากประเทศอังกฤษ ที่บ้านมีฐานะดี ที่ผ่านมาได้รับมรดกจากทางบ้านเกือบ 20 ล้านบาท เข้ามาเป็นอาจารย์สอนภาษาอังกฤษ ที่มหาวิทยาลัยกรุงเทพ ประมาณ 2-3 ปี ก่อนจะขึ้นเป็นหัวหน้าภาควิชาภาษาอังกฤษในเวลาต่อมา ทั้งนี้กลุ่มผู้เสียหายพบ น.ส.อัสมา ครั้งสุดท้ายเพื่อทวงเงิน น.ส.อัสมา บอกว่าไม่มีตอนนี้หนีลูกปืนจากพวกทวงหนี้นอกระบบอยู่ จากการตามสืบของเพื่อนที่รู้จักคาดว่า น.ส.อัสมา น่าจะติดหนี้พนัน รวมทั้งอาจจะเปิดโต๊ะรับพนันด้วย ทำให้มีหนี้สินจำนวนมาก
กลุ่มเหยื่อถูกตุ๋นโร่แจ้งกองปราบฯจับอาจารย์สาวหัวหน้าภาควิชาภาษาอังกฤษ มหาวิทยาลัยชื่อดัง ผู้เสียหายเผยถูกหลอกลงทุนทำธุรกิจพานักเรียนมัธยม
จับอาจารย์,ตุ๋นไปนอก,ถูกหลอก,ซัมเมอร์แคมป์,ข่าวหน้า1